‘7de Laan’ vier mylpaal; kykers weer boos oor skuifFoto: Facebook Hoewel die gewilde SABC 2-sepie 7de Laan op 9 Maart vanjaar ŉ groot mylpaal bereik wanneer dié program se 4 000ste episode uitgesaai word, is kykers wéér warm onder die kraag nadat die openbare uitsaaier die program-omnibus op Sondae gekanselleer het. Die sepie het vandeesweek op sy amptelike Facebook-blad gesê dié omnibus is deur die SAUK gekanselleer sodat die uitsaaier sy programskedule kan vernuwe. Volgens die inskrywing word ŉ nuwe musiekprogram glo van eerskomende Sondag in dié tydgleuf uitgesaai. Dit volg nadat die SAUK in Januarie vanjaar die program na die 18:00-tydgleuf geskuif het terwyl dit voorheen om 18:30 uitgesaai is. Die SAUK het Maandag in ŉ verklaring gesê dié program is egter steeds ŉ “vlagskipprogram” van die SAUK wat van die meeste kykers lok, “en word steeds gevier”. Volgens die verklaring is die 4 000ste episode van 7de Laan op 18 Januarie opgeneem en sal dit ook die sepie se 17de jaar op die kassie vier. “Maande van voorbereiding het in elke aspek van die program ingegaan om te verseker dat dít ŉ epiese episode is,” sê Caroline Phalakatshela, ŉ SAUK-woordvoerder. “Ons het in die geskiedenis van die sepie nog nooit so iets gedoen nie en beplan dat dié episode kykers sal verras en op die punt van hul stoele sal hou.” Kykers gooi egter ŉ blinde oog vir dié mylpaal aangesien talle nou meen dat hulle nie meer na die program sal kan kyk nie. “Ek mag dalk verkeerd wees, maar ek voel regtig die SAUK skuif 7de Laan aspris rond. Die sepie verloor al hoe meer kykers omdat mense nog in die verkeer sit,” skryf Petro van Schalkwyk op die program se Facebook-blad. “Wat van die mense wat van Maandag tot Vrydag werk? Dit is die mense wat die TV-lisensies betaal, en ons kan net die omnibus kyk. Nou word dit ook van ons weggeneem,” skryf Fatima Karodia. Die SAUK het egter voorgehou dat vernuwing belangrik is, en gesê ŉ herhaling van die program sal steeds uitgesaai word. 7de Laan-herhalings sal voortaan tussen Maandae en Vrydae om 13:00 op SABC 2 uitgesaai word, en om 13:30 op SABC 3. Die gewilde sepie se tydgleuf het sedert sy verskyning in 2000 nog net twee keer vantevore verander toe dit sedert 4 Julie verlede jaar om 19:00 uitgesaai is. Vir meer inligting, besoek 7de Laan se Facebook-blad.